### Resumé

Sagen omhandler gennemførelsen af ekspropriation til tinglysning af oversigtsarealer i forbindelse med etablering af 2 minus 1 vej mellem Jelling og Mølvang.

### Sagsfremstilling

Byrådet gav 6. marts 2023 i pkt. 54 ekspropriationsbemyndigelse til Teknisk Udvalg.

Byrådet godkendte 23. november 2022 pkt. 199, anlægsbevilling - sikkerhedsplan 2021-2024 - Handleplan 2023. Med dette blev prioriteringslisterne for mindre anlægsprojekter og skolevejsprojekter i perioden 2023-2024 godkendt.

På [adresse] mellem Jelling og Mølvang, etableres 2-1 vej for at skabe bedre faciliteter for de bløde trafikanter. For at etablere 2-1 vej skal der sikres oversigtsforhold i svingene.

Der blev 9. april 2024 afholdt åstedsforretning under ledelse af formand for Teknisk Udvalg. Efter åstedsforretning har der været en 4 ugers indsigelsesperiode. Indsigelsesfristen udløb 7. maj 2024. Protokol med indsigelser er vedlagt som bilag. Ét forligstilbud er tiltrådt, mens to andre forligstilbud ikke er tiltrådt.

**Uddrag af indsigelser**Indsigelser fremgår af protokollen i sin helhed.

Ejendommen beliggende på [adresse] 59, gør indsigelse mod at oversigtservitutten vil påvirke drift af arealet.

Ejendommen beliggende på [adresse], gør indsigelse mod ændringer på ejendommen, da ejeren mener det forringer ejendommens værdi.

Det har ikke været muligt at indgå en aftale med de to lodsejer.

**Ekspropriation**Forvaltningen anbefaler, at ekspropriationen gennemføres, og at arbejderne igangsættes. Ekspropriation gennemføres efter bestemmelserne i lov om offentlig vej.

Ekspropriationen vedrører følgende matrikelnumre: [adresse], Jelling: Matr. nr.: 27, 13ak og 31c.

**Lovgrundlag**Efter §§ 96 og 97 i lov om offentlige veje kan vejmyndigheden ekspropriere til offentlig vej, herunder nyanlæg, udvidelse og ændring af bestående anlæg, tilbehør og nødvendige supplerende foranstaltninger, når det er nødvendigt af hensyn til almenvellet.

### Økonomi

Omkostninger i forbindelse med ekspropriationen afholdes af anlægsbevillingen.

### Klima og resiliensvurdering

En forbedring af trafiksikkerheden for cyklister, ved etablering af 2-1 vej på [adresse], kan få flere til at benytte cyklen i stedet for bilen. Dette til gavn for klimaet og sundheden.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller,

**at** udvalget godkender ekspropriation fra de nævnte matrikler, og

**at** fastsættelse af erstatning til lodsejere, der ikke har tiltrådt forligstilbuddene, overgives til taksation.

### Beslutning

Godkendt.